ŠIAULIŲ MIESTO SAVIVALDYBĖS TARYBA

SPRENDIMAS

DĖL PRITARIMO ĮGYVENDINTI ŠIAULIŲ PRAMONINIO PARKO IV ETAPĄ

2015 m. vasario 26 d. Nr. T-55

Šiauliai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos žemės įstatymo 9 straipsnio 6 dalies 3 punkto, Lietuvos Respublikos Seimo 2007 m. birželio 26 d. nutarimo Nr. X-1225 „Dėl šalies ūkio konkurencingumo sėkmės rodiklių bei žinių ir inovacijų infrastruktūros valstybei svarbių ekonominių projektų patvirtinimo“ 2 straipsnio 6 punktu, Lietuvos Respublikos ūkio ministro 2013 m. kovo 6 d. įsakymu Nr. 4-171 „Dėl Lietuvos profesijų klasifikatoriaus LPK 2012 patvirtinimo“, Lietuvos Respublikos Vyriausybės 2013 m. gruodžio 18 d. nutarimu Nr. 1281 „Dėl Lietuvos inovacijų plėtros 2014–2020 metų programos patvirtinimo“ bei įgyvendindama Šiaulių miesto savivaldybės tarybos 2006 m. rugsėjo 28 d. sprendimą Nr. T-313 „Dėl Šiaulių miesto 2007–2016 metų strateginio plėtros plano patvirtinimo“, Šiaulių miesto savivaldybės taryba nusprendžia:

1. Pritarti Šiaulių pramoninio parko plėtrai Gubernijos integruotoje teritorijoje (schema pridedama).

2. Nustatyti tokius reikalavimus įmonėms, planuojančioms veiklą Šiaulių pramoniniame parke per IV etapą:

2.1. vykdyti sumanios specializacijos, inovatyvių, modernių technologijų veiklą;

2.2. per investicijų sutartyje numatytą laikotarpį įsipareigoti sukurti ne mažiau nei 5 aukštesnės kompetencijos darbuotojų (atitinkančių specialistų, priskirtinų ne žemesnei kaip specialistų profesijų grupei, kvalifikaciją) darbo vietas viename nuomojamo sklypo hektare.

3. Įpareigoti Šiaulių miesto savivaldybės administraciją parengti reikalingus teritorijų planavimo dokumentus Šiaulių pramoninio parko plėtrai Gubernijos integruotoje teritorijoje (IV etapas).

4. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Justinas Sartauskas